
Text rozhodnutia
Súd: Krajský súd Nitra Spisová značka: 11S/269/2015 Identifikačné číslo súdneho spisu: 4015201241 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2016:4015201241.1 Uznesenie Krajský súd v Nitre, v právnej veci žalobcu: Stapring, a.s., so sídlom Piaristická 2, Nitra, IČO: 31 411 401, zastúpený GHS Legal, s.r.o., so sídlom Lazaretská 3/A, Bratislava, IČO: 47 232 544, proti žalovanému: Burza cenných papierov v Bratislave, a.s., so sídlom Vysoká 17, Bratislava, IČO: 00 604 054, o preskúmanie zákonnosti postupu a rozhodnutia žalovaného podľa žaloby, takto r o z h o d o l : Krajský súd v Nitre p o s t u p u j e vec Krajskému súdu v Bratislave. o d ô v o d n e n i e : Žalobca sa žalobu zo dňa 17. 12. 2015, osobne podanou na tunajší súd dňa 21. 12. 2015, domáhal preskúmania zákonnosti postupu a zrušenia rozhodnutia žalovaného, ktorým bolo rozhodnuté o vylúčení s účinnosťou od 03. 09. 2015 cenných papierov ISIN: N emitenta Stapring, a.s. (žalobcu) z obchodovania na regulovanom voľnom trhu a rozhodnutia žalovaného, ktorým bolo rozhodnuté o pozastavení obchodovania s cennými papiermi ISIN: N emitenta Stapring, a.s. (žalobcu) na regulovanom voľnom trhu. Zároveň si žalobca uplatnil trovy právneho zastúpenia. Krajský súd v Nitre skôr ako pristúpil k vecnému vybaveniu žaloby, skúmal svoju vecnú a miestnu príslušnosť na konanie podľa § 246 ods. 1 a § 250d ods. 2 OSP, pričom zistil, že nie je miestne príslušný na konanie v predmetnej veci a z tohto dôvodu vec postúpil na ďalšie konanie miestne príslušnému súdu, a to Krajskému súdu v Bratislave. Tunajší súd rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Podľa § 103 OSP kedykoľvek za konania prihliadne súd na to, či sú splnené podmienky, za ktorých môže konať vo veci (podmienky konania). Podľa § 246 ods. 1 OSP, na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1 OSP, miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 250d ods. 2 OSP ak predseda senátu zistí, že nie je vecne alebo miestne príslušný, postúpi vec uznesením príslušnému súdu. Podľa § 2 ods. 1, 3, 4, 6, 10 zákona č. 429/2002 Z. z. o burze cenných papierov, burza je akciová spoločnosť so sídlom na území Slovenskej republiky, ktorá organizuje regulovaný trh vrátane podmienečného obchodovania pred vydaním cenného papiera a zabezpečuje s tým súvisiace činnosti a ktorá má na výkon tejto činnosti povolenie na vznik a činnosť burzy udelené podľa tohto zákona (ďalej len "povolenie"). Pri výkone činnosti podľa odsekov 1 <R.> a <R.> prináleží burze aj rozhodovanie v prípadoch ustanovených týmto zákonom. Burza je právnickou osobou a zapisuje sa do obchodného registra. Činnosti podľa odseku 1 <R.> môže vykonávať len burza, ak tento zákon alebo osobitný zákon neustanovuje inak. Na burzu sa vzťahujú ustanovenia Obchodného zákonníka, ak tento zákon neustanovuje inak. Podľa § 1 ods. 3 písm. a/ zákona č. 747/2004 Z. z. o dohľade nad finančným trhom a o zmene niektorých zákonov, Národná banka Slovenska v rámci dohľadu nad finančným trhom vykonáva dohľad nad dohliadanými subjektmi finančného trhu, a to nad bankami, pobočkami zahraničných bánk, obchodníkmi s cennými papiermi, pobočkami zahraničných obchodníkov s cennými papiermi, burzami cenných papierov, centrálnymi depozitármi cenných papierov, správcovskými spoločnosťami, pobočkami zahraničných správcovských spoločností, podielovými fondmi, zahraničnými subjektmi kolektívneho investovania, poisťovňami, zaisťovňami, pobočkami zahraničných poisťovní, pobočkami zahraničných zaisťovní, pobočkami poisťovní z iného členského štátu, pobočkami zaisťovní z iného členského štátu, dôchodkovými správcovskými spoločnosťami, dôchodkovými fondmi, doplnkovými dôchodkovými poisťovňami, doplnkovými dôchodkovými spoločnosťami, doplnkovými dôchodkovými fondmi, platobnými inštitúciami, pobočkami zahraničných platobných inštitúcií, inštitúciami elektronických peňazí, pobočkami zahraničných inštitúcií elektronických peňazí, samostatnými finančnými agentmi, finančnými poradcami, veriteľmi vymedzenými osobitným zákonom, Fondom ochrany vkladov, Garančným fondom investícií, Slovenskou kanceláriou poisťovateľov, konsolidovanými celkami, subkonsolidovanými celkami, finančnými holdingovými inštitúciami, zmiešanými finančnými holdingovými spoločnosťami, finančnými konglomerátmi a v rozsahu ustanovenom týmto zákonom alebo osobitným predpisom aj nad inými osobami, nad inými účelovými združeniami majetku a nad skupinami osôb a účelových združení majetku, ktorým osobitné predpisy 1) v oblasti bankovníctva, kapitálového trhu, poisťovníctva alebo dôchodkového sporenia ukladajú povinnosti (ďalej len "dohliadaný subjekt"); Národná banka Slovenska pri dohľade nad dohliadanými subjektmi 1. ustanovuje pravidlá obozretného podnikania, pravidlá bezpečnej prevádzky a ďalšie požiadavky na podnikanie dohliadaných subjektov, 2. dohliada na dodržiavanie ustanovení tohto zákona, osobitných zákonov 1) a iných všeobecne záväzných právnych predpisov, ktoré sa vzťahujú na dohliadané subjekty alebo na ich činnosti, ako aj na dodržiavanie ustanovení právne záväzných aktov Európskej únie, ktoré sa vzťahujú na dohliadané subjekty alebo na ich činnosti, ak to ustanovujú tieto právne záväzné akty, 3. vedie konania, udeľuje povolenia, licencie, súhlasy a predchádzajúce súhlasy, ukladá sankcie a opatrenia na nápravu, vydáva iné rozhodnutia, stanoviská, metodické usmernenia a odporúčania podľa tohto zákona a osobitných predpisov a dohliada na plnenie svojich rozhodnutí vrátane dodržiavania podmienok určených v týchto rozhodnutiach, 4. vykonáva dohľad na mieste a dohľad na diaľku nad dohliadanými subjektmi. V danej veci sa žalobca podanou žalobou domáhal preskúmania zákonnosti postupu a zrušenia rozhodnutia žalovaného, ktorým bolo rozhodnuté o vylúčení s účinnosťou od 03. 09. 2015 cenných papierov ISIN: N. emitenta Stapring, a.s. (žalobcu) z obchodovania na regulovanom voľnom trhu a rozhodnutia žalovaného, ktorým bolo rozhodnuté o pozastavení obchodovania s cennými papiermi ISIN: N. emitenta Stapring, a.s. (žalobcu) na regulovanom voľnom trhu. Žalovaným v predmetnej veci je Burza cenných papierov v Bratislave, a.s., so sídlom Vysoká 17, Bratislava, IČO: 00 604 054, ktorá nie je orgánom štátnej správy s pôsobnosťou pre celé územie Slovenskej republiky, ale je právnickou osobou (akciovou spoločnosťou), ktorej zákon zveruje rozhodovanie o právach a povinnostiach fyzických a právnických osôb v oblasti verejnej správy (§ 244 ods. 2 OSP, § 2 ods. 1, 3 zákona č. 429/2002 Z. z. o burze cenných papierov). Ak žalovaného nemožno považovať za orgán s pôsobnosťou pre celé územie Slovenskej republiky, niet dôvodu posudzovať miestnu príslušnosť súdu podľa § 246a ods. 1 veta druhá OSP, teda podľa všeobecného súdu sídla žalobcu. Podľa § 246a ods. 1 veta prvá OSP miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Z vyššie uvedeného vyplýva, že na prejednanie predmetnej veci je miestne príslušný Krajský súd v Bratislave, nakoľko žalovaným v predmetnej veci je Burza cenných papierov v Bratislave, a.s., so sídlom v Bratislave. Keďže žalobca podal žalobu na miestne nepríslušný krajský súd, bolo potrebné rozhodnúť tak, ako je uvedené vo výrokovej časti tohto uznesenia a vec postúpiť Krajskému súdu v Bratislave z dôvodu jeho miestnej príslušnosti na konanie. Poučenie: Proti tomuto uzneseniu nie je možné podať odvolanie.

